als_Latn dik_Latn sag_Latn
Në Beogradi shpalosen dhjetë rrëfimet e grave të dhunuara në luftën e Kosovës Atifete Jahjaga me fjalim të fuqishëm
Ish-presidentja Jahjaga nuk u lejua të hyj mbrëmë në Serbi, por kjo ndalesë ishte vetëm fizike, pasi që, Atifete Jahjaga përmes një videoje mbajti fjalimin e saj pikërisht në këtë qendër në mes të Beogradit. Atifete Jahjaga, megjithatë tha fjalët e saj mjaft të fuqishme ashtu sic janë edhe vetë rrëfimet e dhjetë grave, që padyshim të rrëqethin dashtë e padashtë.
Sarandë Selimi – Beograd
Përgjatë tri ditëve me radhë, që kur nisi edicioni i katërt i festivalit ‘Mirëdita Dobar Dan’, festival ky i cili sjellë artin e Kosovës në kryeqytetin e Serbisë mysafirët nga Kosova janë shoqëruara me protesta të ndryshme nga qytetarët e këtij shteti.
Por këto ishin të pritshme, pasi që, në kuadër të këtij festivali u bë promovimi i librit me 10 rrëfime të grave të dhunuara gjatë luftës në Kosovë. Kjo nuk ishte arsyeja e vetme e rrebelimit të qytetarëve serbë, pasi që, deri mbrëmë ky shtet pritej të ishte nikoqir i ish-presidentës së Republikës së Kosovës Atifete Jahjaga, e cila ka pasur ta mbajë fjalimin e saj gjatë promovimit të këtij libri në Qendrën për Dekontaminim në Beograd.
Ish-presidentja Jahjaga nuk u lejua të hyj mbrëmë në Serbi, por kjo ndalesë ishte vetëm fizike, pasi që, Atifete Jahjaga përmes një videoje mbajti fjalimin e saj pikërisht në këtë qendër në mes të Beogradit e në mes të zhurmës së madhe që u krijua nga njëri protestues që u fut në qendrën ku u promovua libri. Atifete Jahjaga, megjithatë tha fjalët e saj mjaft të fuqishme ashtu sic janë edhe vetë rrëfimet e dhjetë grave, që padyshim të rrëqethin dashtë e padashtë.
“I dashur ekip i “Mirëdita, dobar dan”, Mysafirë dhe panelistë të nderuar, Zonja e zotërinj, Postovane dame i gospodo, Ju faleminderit që më ftuat në festivalin “Mirëdita, dobar dan”, dhe faleminderit që mundësuat që rrëfimet e shumë të mbijetuarve të dhunës seksuale në Kosovë të dalin në pah në librin “Unë dua të dëgjohem””, ishin fjalët e para të ish-presidentës së Kosovës, e cila vazhdoi tutje të flasë mbi rrëfimet e prezantuara në librin ‘Unë dua të dëgjohem’.
“Në këtë libër nuk janë vetëm rrëfime të torturës dhe të abuzimit. Këto janë rrëfime për formën më të egër të torturës. Këto janë rrëfimet e dhunimit seksual-dhunimit të përdorur si mjet lufte. Këto janë rrëfimet e një të vërtete e cila është munduar të heshtet, të fshihet, dhe të varroset. Promovimi i këtij libri në Serbi është jashtëzakonisht i rëndësishëm, jo vetëm për shkak të dëshmive që flasin për torturë, abuzim dhe dhunim seksual gjatë luftës, por edhe për shkak të lokacionit ku po bëhet promovimi. Jemi në Beograd, qendrën e një shteti regjimi i dikurshëm i të cilit ka orkestruar dhe ka kryer një fushatë brutale ushtarake që kishte për qëllim spastrimin etnik të shqiptarëve të Kosovës gjatë viteve 1998-1999: – Një shtet, qeveria e të cilit mohon ekzistencën tonë si shtet i pavarur dhe tenton të pengojë progresin tonë me të gjitha mjetet e mundshme. – Një shtet, qeveria aktuale e të cilit refuzon të pranojë krimet e tmerrshme që regjimi i Millosheviqit ka kryer ndaj mijëra civilëve në Kosovë – Një shtet që nuk ka bërë asgjë për të sjellë kryesit e këtyre krimeve para drejtësisë. Por, jemi gjihashtu në kryeqytetin e një shteti, shoqëria e të cilit- sidomos gjeneratat e reja- mund ta ndryshojnë kursin e historisë së vendit të tyre dhe fatin e popullit të tij duke njohur të kaluarën”, tha Jahjaga, mes zhurmës që u krijua kur policija nxorri jashtë protestuesin i cili pengonte këtë promovim.
E ish-presidentja e përfundoi fjalimin e saj duke thënë që e ardhmja e të dy vendeve është në duart tona dhe sipas Jahjagës, le të jetë ajo e ardhme e pajtimit dhe paqes. Ky fjalim u duartrokit fort nga të pranishmit që ishin në një numër goxha të madh e të cilët përkrahën festivalin ‘Mirëdita Dobar Dan’ dhe promovimin e librit ‘Unë dua të dëgjohem’. Ky libër i cili është në tri gjuhë, atë shqip, serbisht dhe anglisht, në Beograd padyshim që u sollë në gjuhën serbe dhe të pranishmëve iu dhurua nga një.
Këto dhjetë rrëfime, që sjellin tmerrin që kanë kaluar gratë kosovare gjatë luftës në Kosovë, kanë edhe dy rrëfime të familjarëve të tyre. Panelistët që ishin të pranishëm për të diskutuar rreth librit dhe rreth kësaj cështje të ndjeshme ishin: Marijana Toma e cila moderoi këtë promovim, Korab Krasniqi-forumZFD, Kushtrim Koliqi-Integra dhe Milica Kostić-Fondi për të Drejtën Humanitare.
“Ky libër nuk ka për qëllim të akuzoj persona, por të na kujtoj neve që këto janë grupe që jetojnë në mesin tonë dhe ne si shoqëri duhet të krijojmë hapësirë që ti dëgjojmë dhe ti bëjmë ato pjesë të shoqërisë tonë”, thesoi Korab Krasniqi nga forum ZFD.
Ndërsa Milica Kostić nga Fondi për të Drejtën Humanitare, u shpreh se është shumë i rëndësishëm promovimi i këtyre rrëfimeve, dhe sipas saj, biseda për këtë temë është lënë shumë anash.
“Në fillim dua të them se rëndësia e librit është shumë e rëndësishme sepse viktimat rrallë flasin për këtë gjë dhe shkaqet janë nga më të ndryshmet. Arsyeja më e madhe është segmatizimi, por poashtu ato e konsiderojnë këtë edhe si krim më të pakët duke i pas prasysh viktimat e tjera. Kjo gjë është lënë anash shumë sa i përket pikëpamjes ligjore, po flas për shtetin tonë. Me sa di unë, në Kosovë nuk ka pas aspak cështje penale kur janë procesuar lëndët, ndërsa në Serbi ka pas shumë pak. Këto cështje nuk procesohen, sepse thjesht ajo që i ka ndodhë një femre është dicka e natyrshme. Fakti se përveq që flet për viktimat, ky libër flet edhe per pozitën e femres në shoqëri. Kjo është shumë e rëndësishme. Libri flet per pozitën e grave para periudhës së luftës që janë martuar shumë herët dhe poashtu në luftë janë përdhunuar, gjë që dhuna ndaj tyre ka qenë e vazhdueshme. Ky libër do të hapë debat, prandaj ky libër është shumë i rëndësishëm”, tha ndër të tjera Kostić.
Krejt në fund, të pranishmëve iu drejtua edhe Kushtrim Koliqi nga Integra njëherësh njëri ndër organizatorët e festivalit ‘Mirëdita Dobar Dan’. Ai ceki se ka qenë një punë e lodhshme dhe me shumë sfida, por që me gjithë partnerët që kanë pasur, kanë arritur të bëjnë një libër solid vetëm me dhjetë rrëfime. “Secili rrëfim e ka fuqinë e vet të papërshkrushme. Në një vend ku seksi është tabu, pramendoje me u marrë me përdhunimet e luftës. Ne po tentojmë që këto rrëfime të mos mbesin vetëm nëpërmjet librit po ta shpërndajmë edhe nëpër mjetet e tjera të informimit që të përhapet sa më shumë, të lexohet sa më shumë”, tregoi Koliqi.
Pas përfundimit të fjalimeve u hap debati edhe me të pranishmit që ishin në sallë, kur ndër ta foli edhe Natasa Kandiq, e cila përkrahi këtë promovim dhe tregoi disa rrëfime që ka lexuar.
Kësisoj përfundoi edhe kjo ngjarje në kuadër të festivalit ‘Miërdita, Dobar Dan’, i cili nesër sjellë aktivitete e tjera në ditën e katërt të rrugëtimit të katërt të tij në Beograd. Ndërsa protesta përfundoi pa ndonjë incidet. KultPlus, ju sjellë një copë të vogël nga njëri prej dhjetë rrëfimeve të grave të cilat i mbijetuan dhunës seksuale gjatë luftës së paramilitarve serb në Kosovë.
“…Unë isha e plagosur në këmbë dhe kraharor, ata nuk më kursyen. Nuk kishin konsideratë. Nga kraharori më rridhte shumë gjak. Nuk mbaj mend shumë… Kur m’u kthye vetëdija, mbaj mend se pashë dy burra përmbi mua, njëri po më mbante me forcë, tjetri po më…të gjitha u shkatërruam. Jashtë dhomës ishin fëmijët tanë dhe gra të tjera. Të gjithë kanë dëgjuar klithjet…”./ KultPlus.com
als_Latn als_Latn bos_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn